AGE เดินหน้าโลจิสติกส์
การฟื้นตัวราคาหุ้นบนกระดานของหุ้น AGE สาเหตุจากรับผลบวกต่อการวางกลยุทธ์ในการสร้างมูลค่าเพิ่ม เพื่อต่อยอดการเติบโตของบริษัทอย่างต่อเนื่อง
การฟื้นตัวราคาหุ้นบนกระดานของหุ้น AGE สาเหตุจากรับผลบวกต่อการวางกลยุทธ์ในการสร้างมูลค่าเพิ่ม เพื่อต่อยอดการเติบโตของบริษัทอย่างต่อเนื่อง
13 ก.ค. 2562

คุณค่าบริษัท
การฟื้นตัวราคาหุ้นบนกระดานของหุ้น บริษัท เอเชีย กรีน เอนเนอจี จำกัด (มหาชน) หรือ AGE สาเหตุจากรับผลบวกต่อการวางกลยุทธ์ในการสร้างมูลค่าเพิ่ม เพื่อต่อยอดการเติบโตของบริษัทอย่างต่อเนื่อง อย่างแผนการขยายการลงทุนในธุรกิจโลจิสติกส์ด้านขนส่งทางน้ำและทางบก รวมทั้งการให้บริการท่าเรือ และคลังสินค้ามากขึ้น ส่วนเหล่านี้มีมาร์จิ้นที่ดี ซึ่งจะส่งผลเชิงบวกต่อภาพรวมของบริษัท
ทั้งนี้ เพื่อเพิ่มสัดส่วนรายได้ มีศักยภาพความแข็งแกร่งทางการเงินแบบมั่นคงและยั่งยืนต่อไปในอนาคต โดยบริษัทตั้งเป้าสัดส่วนรายได้ธุรกิจโลจิสติกส์ในปี 2562 ที่ 10% หรือประมาณ 800-1,000 ล้านบาทของรายได้รวมทั้งปี 9,000 ล้านบาท
ขณะเดียวกัน บริษัทได้รับการสนับสนุนทางการเงินจากธนาคารเพื่อการส่งออกและนำเข้าแห่งประเทศไทย (EXIM BANK) มูลค่า 342.40 ล้านบาท เพื่อใช้ในการต่อเรือลำเลียง จำนวน 16 ลำ  หรือสามารถมีขนาดระวางบรรทุก รวม 41,600 ตัน สำหรับขนส่งถ่านหินของบริษัท และให้บริการขนส่งทางน้ำแก่ลูกค้าภายนอก ซึ่งบริษัทอยู่ระหว่างดำเนินการสั่งต่อเรือ และคาดว่าจะทยอยส่งมอบได้ทั้งหมดในปี 2563 ส่งผลให้บริษัทมีจำนวนกองเรือลำเลียงเพิ่มขึ้นเป็นจำนวน 40 ลำ จากปี 2562 ที่มีเรือลำเลียงจำนวน 24 ลำ
บริษัทยังมีแผนที่จะขยายท่าเรือรองรับการขนส่งสินค้าเพิ่มเป็น 3 ท่า จากปัจจุบันมีการให้บริการอยู่จำนวน 2 ท่า โดยท่าเรือที่ 3 อยู่ระหว่างการพัฒนาพื้นที่ซึ่งคาดว่าจะแล้วเสร็จในช่วงปลายไตรมาส 4/2562 เพื่อรองรับการให้บริการเรือลากจูงที่เพิ่มขึ้นตามแผนการส่งมอบเรือในช่วงปี 2563 อีกด้วย
สำหรับสาเหตุที่บริษัทหันมาลงทุนในส่วนของธุรกิจโลจิสติกส์ขนส่งทางน้ำและทางบก รวมทั้งการให้บริการท่าเรือ และคลังสินค้าเพิ่มขึ้น มองว่าเป็นการสร้างโอกาสทางธุรกิจในรูปแบบของการให้บริการแบบครบวงจรมากขึ้น
ส่วนด้านธุรกิจหลักอย่างถ่านหินในช่วงครึ่งปีหลังยังคงมีการเติบโตอย่างต่อเนื่อง แม้ว่าจะมีปัจจัยกดดันจากหลาย ๆ ด้าน ทั้งปัจจัยเศรษฐกิจ การแข่งขัน แต่บริษัทก็ยังคงรักษาระดับมาตรฐาน รวมถึงยังคงเน้นเจาะตลาดทั้งในประเทศและต่างประเทศ อาทิ เวียดนาม และกัมพูชา อย่างต่อเนื่อง โดยล่าสุดบริษัทมียอดออเดอร์ถ่านหินที่รอการส่งมอบให้กับลูกค้าอีกกว่า 1 ล้านตัน
ดังนั้นแผนการขยายธุรกิจดังกล่าวส่งผลให้บริษัทตั้งเป้าการเติบโตของรายได้ในปีนี้ที่ 9,000 ล้านบาท แบ่งเป็นสัดส่วนรายได้จากการจำหน่ายถ่านหินต่างประเทศ 20% ในประเทศจะอยู่ที่ 70% จากเป้ายอดขายถ่านหินทั้งปีที่ระดับ 4 ล้านตัน และรายได้จากธุรกิจโลจิสติกส์ขนส่งทางน้ำและทางบก รวมทั้งการให้บริการท่าเรือ และคลังสินค้า ประมาณ 10%
นอกจากนี้เมื่อไปดูค่า P/E ถือว่าราคาหุ้นถูกมากเพียง 11.45 เท่า และเมื่อนำมูลค่าทางบัญชีต่อหุ้นอยู่ 0.90 บาท มาคำนวณค่า P/BV ที่ระดับ 1.50 เท่า ซึ่งเป็นการคำนวณแบบอนุรักษนิยม จะได้ราคาเหมาะสมที่ระดับ 1.35 บาท และเมื่อนำเทียบกับราคาหุ้นบนกระดานที่ระดับ 1.07 บาท แสดงว่ายังมีอัพไซด์ให้นักลงทุนเข้าเล่นได้ราว 26.17%
ทั้งนี้เชื่อว่าราคาหุ้นมีโอกาสปรับตัวขึ้นต่อได้จากการฟื้นตัวรอบใหม่ !!
…
ผู้ถือหุ้นรายใหญ่
รายชื่อกรรมการ